b'\n_START_ARTICLE_\nKamuolinis \xc5\xbeaibas (filmas)\n_START_SECTION_\nFilmas\n_START_PARAGRAPH_\nFilmas pasakoja apie D\xc5\xbeeimso Bondo u\xc5\xbeduot\xc4\xaf rasti dvi atomines bombas, kurias pagrob\xc4\x97 nusikalstama organizacija SPECTRE, reikalaujanti 100 milijono svar\xc5\xb3 sterling\xc5\xb3 i\xc5\xa1pirkos. Prie\xc5\xa1ingu atveju grasinama susprogdinti kur\xc4\xaf nors Britanijos arba JAV miest\xc4\x85._NEWLINE_Filmo pajamos siek\xc4\x97 141,2 milijono doleri\xc5\xb3 ir pasiek\xc4\x97 vis\xc5\xb3 ankstesni\xc5\xb3 serijos film\xc5\xb3 rekord\xc4\x85. \xc4\xaevertinus infliacij\xc4\x85, 2008\xc2\xa0m. kainomis tai sudaryt\xc5\xb3 966,4 milijono doleri\xc5\xb3 ir \xe2\x80\x9eKamuolinis \xc5\xbeaibas\xe2\x80\x9c b\xc5\xabt\xc5\xb3 pelningiausias vis\xc5\xb3 laik\xc5\xb3 filmas apie agent\xc4\x85 007._NEWLINE_Filmas pasirod\xc4\x97 JAV kino teatruose 1965\xc2\xa0m. gruod\xc5\xbeio 21 d.\xc2\xa0\xe2\x80\x93 pirm\xc4\x85 kart\xc4\x85 anks\xc4\x8diau nei premjera \xc4\xafvyko Did\xc5\xbeiojoje Britanijoje\xc2\xa0\xe2\x80\x93 ir buvo lydimas kritik\xc5\xb3 liaupsi\xc5\xb3._NEWLINE_1983\xc2\xa0m. ekranuose pasirod\xc4\x99s filmas \xe2\x80\x9eNiekada nesakyk niekada\xe2\x80\x9c yra \xe2\x80\x9eKamuolinio \xc5\xbeaibo\xe2\x80\x9c perdirbinys, kuriama istorija perkeliama \xc4\xaf v\xc4\x97lesn\xc4\xaf laikotarp\xc4\xaf, kai Bondas atsistatydina. Agento 007 vaidmen\xc4\xaf jame atliko Seanas Connery, ta\xc4\x8diau film\xc4\x85 suk\xc5\xabr\xc4\x97 ne \xe2\x80\x9eEON Productions\xe2\x80\x9c kompanija, kuriai priklaus\xc4\x97 autorin\xc4\x97s teis\xc4\x97s, tod\xc4\x97l jis nepriskiriamas Bondo film\xc5\xb3 serijai.\n_START_SECTION_\nAutorin\xc4\x97s teis\xc4\x97s\n_START_PARAGRAPH_\nProdiuseriai A. R. Broccolis ir H. Salzmanas ketino \xe2\x80\x9eKamuolin\xc4\xaf \xc5\xbeaib\xc4\x85\xe2\x80\x9c paversti pirmuoju Bondo serijos filmu, ta\xc4\x8diau tam sukliud\xc4\x97 gin\xc4\x8dai d\xc4\x97l autorini\xc5\xb3 teisi\xc5\xb3 galimo pa\xc5\xbeeidimo. Flemingo romanas pasirod\xc4\x97 1961\xc2\xa0m. Kiek anks\xc4\x8diau jis kartu su Kevinu McClory ir Jacku Whittinghamu buvo suk\xc5\xabr\xc4\x99 scenarij\xc5\xb3 televizijos, kuris taip ir nebuvo nufilmuotas. V\xc4\x97liau Flemingas perra\xc5\xa1\xc4\x97 scenarij\xc5\xb3 romano form\xc4\x85 ir buvo apkaltintas buvusi\xc5\xb3 koleg\xc5\xb3 plagiatu. Vis d\xc4\x97lto, radus kompromis\xc4\x85, ie\xc5\xa1kinys teismo nepasiek\xc4\x97. McClory i\xc5\xa1saugojo tam tikras teises \xc4\xaf filmo persona\xc5\xbeus, istorij\xc4\x85 bei simbolius._NEWLINE_1964\xc2\xa0m. prodiuseriai Albertas R. Broccoli ir Harry Salzmanas susitar\xc4\x97 su Kevinu McClory d\xc4\x97l istorijos ekranizavimo. Kadangi Bondo serija jau buvo sulaukusi finansin\xc4\x97s s\xc4\x97km\xc4\x97s, prodiuseriai Albertas R. Broccoli ir Harry Salzmanas baiminosi, kad McClory su pagalbininkais gali patys kurti film\xc4\x85. Kad to b\xc5\xabt\xc5\xb3 i\xc5\xa1vengta, \xc5\xa1io prodiuseris buvo paskirtas filmo vykdan\xc4\x8diuoju prodiuseriu. Filmas buvo pristatomas kaip \xe2\x80\x9eIano Flemingo \xe2\x80\x9eKamuolinis \xc5\xbeaibas\xe2\x80\x9c\xe2\x80\x9c, nurodant scenarijaus autoriais Richard\xc4\x85 Mainbaum\xc4\x85 bei John\xc4\x85 Hopkins\xc4\x85, originalaus scenarijaus autori\xc5\xb3 Jack\xc4\x85 Whittingham\xc4\x85 ir tai, kad filmas sukurtas pagal originali\xc4\x85 McClory, Whittinghamo ir Flemingo istorij\xc4\x85.\n_START_SECTION_\nFilmavimas\n_START_PARAGRAPH_\nRe\xc5\xbeisieriumi kviestas Guy Hamiltonas, suk\xc5\xabr\xc4\x99s tre\xc4\x8di\xc4\x85j\xc4\xaf Bondo serijos film\xc4\x85 \xe2\x80\x9eAuksapir\xc5\xa1tis\xe2\x80\x9c, atsisak\xc4\x97 pasi\xc5\xablymo, nes jaut\xc4\x97si \xe2\x80\x9ek\xc5\xabrybi\xc5\xa1kai i\xc5\xa1sek\xc4\x99s\xe2\x80\x9c po paskutiniojo darbo. Tada prodiuseriai susitar\xc4\x97 su pirm\xc5\xb3j\xc5\xb3 dviej\xc5\xb3 film\xc5\xb3 re\xc5\xbeisieriumi Terence Youngu. V\xc4\x97liau jis prisipa\xc5\xbeino, kad, kvie\xc4\x8diamas kurti serij\xc4\x85 apie agent\xc4\x85 007, labiausiai susidom\xc4\x97jo galimybe ekranizuoti \xe2\x80\x9eDaktar\xc4\x85 No\xe2\x80\x9c, \xe2\x80\x9eI\xc5\xa1 Rusijos su meile\xe2\x80\x9c ir \xe2\x80\x9eKamuolin\xc4\xaf \xc5\xbeaib\xc4\x85\xe2\x80\x9c. Pastarasis filmas, anot re\xc5\xbeisieriaus, buvo sukurtas pa\xc4\x8diu laiku, nes pirmieji filmai buvo itin ma\xc5\xbeo biud\xc5\xbeeto ir neb\xc5\xabt\xc5\xb3 pasiek\xc4\x99 reikalingos kokyb\xc4\x97s._NEWLINE_Did\xc5\xbeioji juostos dalis buvo nufilmuota Bahamose, taip pat Pary\xc5\xbeiuje, Majamyje, Nasau bei \xe2\x80\x9ePinewood\xe2\x80\x9c studijoje. SPECTRE vadovo Emilio Largo buveine tapo Nasau gyvenan\xc4\x8dio milijonieriaus Sullivano namai, kuriuos atrinko pats Kevinas McClory. Sunkiausia buvo filmuoti scenas po vandeniu, kurios u\xc5\xbe\xc4\x97m\xc4\x97 \xc5\xbeenkli\xc4\x85 filmo dal\xc4\xaf. Darbai d\xc4\x97l Baham\xc5\xb3 j\xc5\xabroje gresian\xc4\x8di\xc5\xb3 rykli\xc5\xb3 buvo atliekami sekliuose vandenyse._NEWLINE_Kulminacin\xc4\x97 povandeninio m\xc5\xab\xc5\xa1io scena buvo filmuojama Clifton prieplaukoje, vadovaujant Holivudo ekspertui Ricou Browning. Filmavimo grup\xc4\x99 taip pat konsultavo JAV karini\xc5\xb3 oro paj\xc4\x97g\xc5\xb3 pulkininkas leitenantas Charlesas Russhonas, jau bendradarbiav\xc4\x99s kuriant scenas Turkijoje filme \xe2\x80\x9eI\xc5\xa1 Rusijos su meile\xe2\x80\x9c ir Fort Knox u\xc5\xbepuolim\xc4\x85 \xe2\x80\x9eAuksapir\xc5\xa1tyje\xe2\x80\x9c._NEWLINE_Filmuojant Nasau, speciali\xc5\xb3j\xc5\xb3 efekt\xc5\xb3 re\xc5\xbeisierius Johnas Stearsas i\xc5\xa1m\xc4\x97gino nauj\xc4\x85 eksperimentin\xc4\xaf raket\xc5\xb3 kur\xc4\x85 Largo jachtai susprogdinti. Sprogimas buvo toks galingas, kad Nasau pakrant\xc4\x97s namuose trisde\xc5\xa1imties kilometr\xc5\xb3 spinduliu i\xc5\xa1byr\xc4\x97jo langai. 1966\xc2\xa0m. Stearsas u\xc5\xbe darb\xc4\x85 \xc5\xa1iame filme buvo apdovanotas Oskaru.\n_START_SECTION_\nMuzika\n_START_PARAGRAPH_\nMuzik\xc4\x85 filmui suk\xc5\xabr\xc4\x97 Johnas Barry ir Leslie Bricusse. Tai buvo tre\xc4\x8diasis filmas, kuriam muzik\xc4\x85 k\xc5\xabr\xc4\x97 Barry (kiti buvo \xe2\x80\x9eI\xc5\xa1 Rusijos su meile\xe2\x80\x9c ir \xe2\x80\x9eAuksapir\xc5\xa1tis)\xe2\x80\x9c. Tituline daina tur\xc4\x97jo tapti \xe2\x80\x9eMr. Kiss Kiss, Bang Bang\xe2\x80\x9c (taip agent\xc4\x85 007 po pirmojo filmo pavadino vienas ital\xc5\xb3 \xc5\xbeurnalistas). Dain\xc4\x85 \xc4\xafra\xc5\xa1\xc4\x97 Shirley Bassey, ta\xc4\x8diau prodiuseriai Broccolis ir Salzmanas galiausiai jos atsisak\xc4\x97, manydami, kad titulin\xc4\x97s dainos tekstas turi atitikti filmo pavadinim\xc4\x85. Tam Johnas Barry nusamd\xc4\x97 Don\xc4\x85 Black\xc4\x85, kuris para\xc5\xa1\xc4\x97 \xc5\xbeod\xc5\xbeius dainai \xe2\x80\x9eThunderball\xe2\x80\x9c, o j\xc4\x85 atliko Tom Jones. Kit\xc4\x85 daina tuo pa\xc4\x8diu pavadinimu \xc4\xafra\xc5\xa1\xc4\x97 ir kantri muzikos atlik\xc4\x97jas Johnny Cashas, ta\xc4\x8diau jo k\xc5\xabrinys nebuvo panaudotas filme.'